อัลเฟรท ฟอน ลันทส์แบร์ค

**อัลเฟรท ฟอน ลันทส์แบร์ค** เป็นขุนนางและทหารชาวจักรวรรดิ เป็นสมาชิกของสันนิบาตลิพชตัทและเป็นผู้คิดแผนลักพาตัวจักรพรรดิแอร์วิน โยเซฟที่ 2

## ประวัติ

ตระกูลลันทส์แบร์คเป็นตระกูลขุนนางแถวหน้ามาไม่ต่ำกว่าห้ารุ่น ตระกูลนี้เคยได้รับมอบหมายจากจักรพรรดิออทฟรีดที่ 3 ให้ทำการสร้างอุโมงค์และช่องทางลับภายในพระราชวังน็อยเออซ็องซูซี เพื่อใช้สำหรับเชิญไคเซอร์เสด็จหนีภัยในยามฉุกเฉิน ไรน์ฮาร์ด ฟอน โลเอินกรัมม์เคยพบลันทส์แบร์คหลายครั้งในวัง เขามีอุปนิสัยโรแมนติกและชื่นชอบการแต่งกาพย์กลอน

### สงครามกลางเมืองจักรวรรดิ

ในช่วงสงครามกลางเมืองจักรวรรดิ ปีอวกาศที่ 797 เขาอยู่ฝ่ายสันนิบาตลิพชตัทและมียศเป็นพลตรี เขาสนับสนุนแผนของพลเอกชตาเดินที่ให้จัดกองแยกบุกดาวหลวงโอดินและเชิญเสด็จไคเซอร์วัยเยาว์ระหว่างที่ไรน์ฮาร์ดกำลังวุ่นอยู่กับการรับมือสันนิบาตลิพชตัท อย่างไรก็ตาม ฝ่ายสันนิบาตประสบความพ่ายแพ้ก่อนที่ลันทส์แบร์คจะได้ลงมือ ลันทส์แบร์คลี้ภัยไปยังแคว้นเฟซานและใช้เวลาส่วนใหญ่ไปกับการเขียนกาพย์กลอน

### การลักพาตัวไคเซอร์น้อย

มีนาคม ปีอวกาศที่ 798 ลันทส์แบร์คทำสัญญากับผู้ช่วยเจ้าแคว้นเฟซาน-รูแพร์ท เค็สเซิลริง เพื่อดำเนินแผนลับบางอย่าง ลันทส์แบร์คได้พบกับทหารผ่านศึกสงครามลิพชตัท-พันเอกเลโอพอลด์ ชูมัคเคอร์ และได้ฟังแผนการลักพาตัวไคเซอร์แอร์วิน โยเซฟที่ 2 ไปยังเสรีพันธมิตรดาวเคราะห์ ลันทส์แบร์คและชูมัคเคอร์ตกลงทำแผนลับดังกล่าว ทั้งคู่ไม่รู้เลยว่าแท้จริงแล้ว เฟซานต้องใช้แผนดังกล่าวเพื่อเปิดทางให้ไรน์ฮาร์ดใช้เป็นข้ออ้างในการทำสงครามกับเสรีพันธมิตร ทั้งคู่ออกจากเฟซานในสองเดือนถัดมาโดยใช้หนังสือเดินทางปลอม

การมาถึงดาวหลวงโอดินของทั้งคู่เป็นที่ล่วงรู้ ไรน์ฮาร์ดได้รับรายงานดังกล่าวจากเจ้ากรมสารวัตรทหาร-อุลริช เค็สเลอร์ แต่ไรน์ฮาร์ดก็ปล่อยให้พวกเขาดำเนินตามแผนต่อไปเพื่อที่เขาจะได้มีข้ออ้างในการรุกรานเสรีพันธมิตร ลันทส์แบร์คและชูมัคเคอร์วางแผนการในโรงแรมที่พักและรอการตระเตรียมโดยข้าหลวงใหญ่เฟซานประจำโอดิน-นิโคลัส โบลติก ตอนนี้ชูมัคเคอร์เริ่มสงสัยแล้วว่ารัฐบาลเฟซานมีแรงจูงใจบางอย่างอยู่ แต่ลันทส์แบร์คกลับเชื่อมั่นในพวกเฟซานอย่างเต็มร้อย

กรกฎาคม ปีอวกาศที่ 798 ลันทส์แบร์คและชูมัคเคอร์เข้าสู่วังหลวงผ่านทางโครงข่ายอุโมงค์ลับใต้ดินซึ่งถูกสร้างเอาไว้ตามพระบัญชาลับของจักรพรรดิออทฟรีดที่ 3 พวกเขาสามารถไปห้องประทับของไคเซอร์ ชูมัคเคอร์ลักพาตัวไคเซอร์สำเร็จและหลบหนีจากโอดินโดยเรือพาณิชย์ *โรซินันเต้* ของเฟซาน

### รัฐบาลพลัดถิ่น

เมื่อมาถึงดาวหลักไฮเนสเซิน ลันทส์แบร์ค, ชูมัคเคอร์ และไคเซอร์แอร์วิน โยเซฟที่ 2 ได้พบกับกราฟย็อคเฮิน ฟอน เร็มไชด์ และได้ร่วมกันสถาปนารัฐบาลโกลเดินบามพลัดถิ่น โดยมีประธานคณะมนตรีสูงสุด-ย็อบ ทรือนีท เข้าร่วมเป็นสักขีพยานด้วย การประกาศครั้งนี้ถูกถ่ายทอดสดไปทั่วเสรีพันธมิตรดาวเคราะห์

นายกรัฐมนตรีและผู้บัญชาการสูงสุดกองทัพจักรวรรดิ-ไรน์ฮาร์ด ฟอน โลเอินกรัมม์ ตอบโต้โดยการออกประกาศสงครามต่อเสรีพันธมิตรไม่นานหลังจากนั้น ลันทส์แบร์คได้เป็นผู้อภิบาลองค์ไคเซอร์ และได้เลื่อนยศเป็นพลโท

### วิกลจริต

ภายหลังเสรีพันธมิตรพ่ายแพ้ต่อปฏิบัติการรักนาร็อกในปีอวกาศที่ 799 ลันทส์แบร์คหลบหนีไปได้พร้อมกับชูมัคเคอร์และไคเซอร์แอร์วิน โยเซฟ และหายไปอย่างไร้ร่องรอย ต่อมาในปีอวกาศที่ 801 ลันทส์แบร์คถูกพบตัวโดยสารวัตรทหารจักรวรรดิในสภาพวิกลจริตพร้อมกับศพที่เชื่อว่าเป็นร่างของไคเซอร์แอร์วิน โยเซฟ ลันทส์แบร์คอ้างว่าไคเซอร์น้อยสวรรคตจากการขาดอาหาร แต่ต่อมาชูมัคเคอร์ที่ถูกพบตัวภายหลังระบุว่านั่นไม่เป็นความจริง ชูมัคเคอร์กล่าวว่าลันทส์แบร์คพลัดหลงกับไคเซอร์แอร์วิน โยเซฟ ในเดือนมีนาคม ปีอวกาศที่ 800 และไม่พบตัวไคเซอร์อีกเลย ลันทส์แบร์คกลายเป็นบ้าและไปขโมยศพเด็กมาจากห้องเก็บศพ